planetsti
Planetsti,
model af Solsystemet i lille målestok, oftest 1:1 mia. Ideen er at vise planeterne — samt deres måner — og deres afstande til Solen i samme størrelsesforhold og således, at man kan opleve "Solsystemet" under en vandretur.
Den første planetsti i Danmark — i mål 1:1 mia. — blev anlagt 1984-94 af Lemvig Museum. Senere er der anlagt planetstier i eller ved bl.a. Hvidovre, Glamsbjerg, Glejbjerg, Glyngøre, Horsens, Jels, Aalborg og Fjerritslev.
I København findes en meget kort "planetsti" på Axeltorv, hvor planeterne er symboliseret af lige store bronzevaser, skabt af billedhuggeren Mogens Møller.
Se også Planetstien (Lemvig).